Papersnake/gushiwen huggingface dataset:
程通判挽诗二首 其二
洪适（宋代）

日游通德里，会面盖先倾。我作南垂去，君成东蓼行。

忽持刍束奠，忍听薤歌声。为看三珠树，门高莫与京。
四用喜雨韵三首
吴潜（宋代）

园林过雨宿荷香，犹挂轻綀佩水苍。
老去只应休去好，秋来方是晚来凉。
倦翎网已离三面，病颡车难服两箱。
多幸时和岁丰美，只将心念报虚皇。
览古
卫宗武（宋代）

治忽无常形，今古无常势。
必有非常人，以制非常世。
西江月·凿破玄元三五
薛式（宋代）

凿破玄元三五，拨开造化圭璋。希夷妙旨在中央。咫尺无名罔象。片饷工夫便得，教君地久天长。蓬莱仙岛是吾乡。怎不留心信向。
登无为冠鳌亭分韵得山字
李流谦（宋代）

岱嵩拆裂沧溟翻，惊魂去干呼复还。
故人劝我勉自宽，圣贵扬名懲毁残。
十生导师超物先，誓言一拜蠲冤烦。
晓暾破霁山云搴，匹马弄袖风翩翩。
解鞍投寺日几砖，苋蔬宜我诗肠酸。
危亭飞出峰之巅，阇黎殷勤劝跻攀。
我饱闻之意欣然，两脚酸涩怯不前。
清景一失矢纵弦，藜杖到手勿作难。
万杉夹迳穿蜿蜒，坦如康庄驾轻軿。
山鬼作章发天悭，似求清诗藻幽妍。
凭樽寸目摄大千，万里碧玉围青天。
远树如发山如拳，孤鸿灭没昏苍烟。
九关上羾须臾还，以气为马不用鞭。
冠鳌榜亭固寓言，亦恐蓬峤神作迁。
云旗往往来飞仙，切勿投饵忧崩骞。
壮哉古邑雄两川，眇然下瞰乃尔孱。
可怜居人蚁纷阗，扰扰膏火日夜煎。
强弱角斗触与蛮，岂知共住一指端。
凭谁与此旷荡观，定当泚颡頳厥颜。
向来学道窥微玄，妙谤与世殊越燕。
空生大觉海一涓，而况此境空所缘。
摩尼流光照八埏，试将此理攻坚顽。
客言有句子未参，一杯满酌浇青山。
昌平道中
赵完璧（明代）

濛濛寒食雨，剪剪暮春风。醉眼开新绿，征衣点落红。

山光怜霭霭，王事苦匆匆。空复寻芳意，凄其望海东。
月夜
赵蕃（宋代）

振厉山风作，咆哮涧水喧。
不堪蛙取闹，更奈鸭能言。
月色虽云好，云浮竟自繁。
白头清不寐，止酒罢芳樽。
泊舟盐桥儿子洙辄于市买历尾题云客里其如日费多因取笔足成一诗
赵鼎（宋代）

蹭蹬生涯一钓蓑，东西淮海信涛波。乱来益觉人情薄，客里其如日费多。

麟阁壮图今老矣，菟裘归计奈贫何。越吟楚奏那能已，时倚哀弹拍棹歌。
新晴西园散步四首
杨万里（宋代）

红雨斑竹外蹊蹊，黄金嫋嫋水边丝。
举头拣遍低阴处，带叶青梅摘一枝。
偈倾一百三十三首
释法薰（宋代）

深固幽远，无人能到。
山前一片闲田，松竹清风浩浩，
缺齿老胡不得妙。
题摩诘诗后
徐光美（清代）

脱尽言筌应属注，一编酷爱辋川诗。幽篁琴韵太清绝，想见深林月照时。
二月十九日酬王十八全素（此后有酬和并次用本韵）
元稹（唐代）

君念世上川，嗟予老瘴天。那堪十日内，又长白头年。
题槐
翁承赞（唐代）

雨中妆点望中黄，句引蝉声送夕阳。

忆昔当年随计吏，马蹄终日为君忙。
九日同诸友游丰乐院翠围亭槛前竹树蓊蔽命僧
郭印（宋代）

筑亭邀青山，眷此幽意深。
十年废扫除，木拱竹成林。
客来眼生翳，不惜斤斧寻。
丁丁度馀响，几席延嵚崟。
一掌开平川，双鬟出高岑。
初疑白日晦，坐顷失繁阴。
虚壁荡晴影，耿耿明衣襟。
是时菊花节，悠然副登临。
残霞映夕酌，幽籁随清吟。
人情异晨夕，山色无古今。
世间诸法空，通塞本由心。
勉挥金宝剑，勿使茅苇侵。
尉迟杯·许月度新自金陵归以青溪集示我感赋
陈维崧（清代）

青溪路。记旧日、年少嬉游处。覆舟山畔人家，麾扇渡头士女。水花风片，有十万、珠帘夹烟浦。泊画船、柳下楼前，衣香暗落如雨。
闻说近日台城，剩黄蝶濛濛，和梦飞舞。绿水青山浑似画，只添了、几行秋戍。三更后、盈盈皓月，见无数、精灵含泪语。想胭脂井底娇魂，至今怕说擒虎。
杏花幽禽
邓林（宋代）

梅树青青正欲酸，帘纤雨过杏花寒。幽禽也为红芳惜，久立枝头著眼看。
法安寺
赵汝驭（宋代）

四山围一寺，胜地出花封。
秀竹辞春箨，晴云生夏峰。
僧闲流水槛，村急夕阳舂。
与客下山去，鹤归犹带松。
日渐长，赠周、殷二判官
白居易（唐代）

日渐长，春尚早。墙头半露红萼枝，池岸新铺绿芽草。

蹋草攀枝仰头叹，何人知此春怀抱。年颜盛壮名未成，

官职欲高身已老。万茎白发真堪恨，一片绯衫何足道。

赖得君来劝一杯，愁开闷破心头好。
寒食
吴则礼（宋代）

正憎风雨暗炊熟，朝日似为寒食晴。
树头树底作许好，举扬春食怜音声。
聊呼上坐行饱饭，著处小立惟青青。
更无花片近老眼，快遣鶬鹒来一鸣。
马上赠林择之
朱熹（宋代）

与君归思渺悠哉，马上看山首共回。认取山中奇绝处，他年无事要重来。
寄织锦篇与薛郎中（时为补阙，谢病归山）
韩常侍（唐代）

锦字龙梭织锦篇，凤凰文采间非烟。

并他时世新花样，虚费工夫不直钱。
冬夜伍国开有开同诸从过宿小楼以酒态美如嵇叔夜诗才清似沈休文为韵赋十四绝 其八
李孙宸（明代）

同君踏明月，吾更探琼枝。情深不忍寐，刻烛限成诗。
清溪梅月为潘道士题
张宁（明代）

一溪流水漾寒沙，万树和风护玉花。白鹤近窗人未寝，夜深随月诵南华。
荷花
宋祁（宋代）

晚雨跳珠万盖匀，红房高下照池新。
采时双艇须加桨，行罢微波不见尘。
解把清香贻密坐，忍将芳意付萧晨。
如何老帅残风味，三占秋英作主人。
晓行沙上
俞德邻（宋代）

宿雨浥轻尘，沙平草树春。远山千万叠，空翠欲沾人。
清凉纪游一十四首 其十 过清凉山诸寺
胤禛（清代）

祗林几处隐松关，门带寒溪碧玉湾。历叩花宫寻白足，遍登香阁看青山。

无尘觉地猿能定，不系神心云共闲。一片清凉苍翠色，家家分得满窗间。
甘州 题陈百生阆风绁马图
蒋春霖（清代）

是何年吹堕谪仙人，春风紫罗裳。看长虹吐气，才如天马，醉摆裳缰。

踏遍苍梧悬圃，瑶草四蹄香。十二芙蓉外，佩玉翱翔。

已分琼楼玉宇，策斑虬欲起，笑问天阊。甚三千弱水，云隔路茫茫。

漫回首、蓬莱清浅，算神仙、也怕见沧桑。龙媒俊，任乘风去，招手鸾凰。
题金州西园九首。芭蕉屏
姚合（唐代）

芭蕉丛丛生，月照参差影。数叶大如墙，作我门之屏。

稍稍闻见稀，耳目得安静。
秋怀十首
汪莘（宋代）

四野秋风交敝庐，时平不用蔺相如。
有人来问生涯事，指点蓑衣学钓鱼。
暮秋寄光半师
释古邈（明代）

摇落平林一径虚，鹿麋相伴独吟徐。清泠远水归寒涧，苍翠群峰入小庐。

地僻经秋人迹绝，天寒昨夜雁声初。疏篱开尽重阳菊，不见支公半载馀。
送王天常太祝诗
强至（宋代）

雨洗春枝冷，莺愁晚更啼。
感时双泪落，送客片帆西。
淮隰逢鴒羽，京尘纵马蹄。
有才无殿课，安稳步通闺。
新昌逢故人
李泳（宋代）

草县一相值，忽思倾盖时。
年来无限事，别后几篇诗。
石乱水流急，竹深烟散迟。
兵戈方满眼，我辈欲何之。
雨后飞翮见招同振蜚石渠暨二弟士行城西泛舟至宝华庵宴集
顾预（清代）

谁将一幅辋川图，添写溪桥带五湖。处处渔罾缘断岸，家家蟹舍漫青芜。

山因雨洗千峰净，村为波侵四面孤。清境岂教僧占尽，随人领取有真吾。
醉落魄
张抡（宋代）

虚窗透月。寒莎败壁蛩吟切。沈沈永漏灯明灭。只为愁人，不为道人设。

愁人对此成愁绝。道人终是心如铁。一般景趣情怀别。笛里西风，吹下满庭叶。
晚下竹竿坡趋灵石
韩邦奇（明代）

万壑林涛似海波，驱车晚下竹竿坡。无边赤叶愁中见，几度黄花客里过。

蓬鬓还逢秋色改，归心偏傍月明多。到家不用鲈鱼美，半亩蔬园十亩禾。
赋得粤南四景寿汤学宪 其四 仙羊古洞
李孙宸（明代）

郭里仙宫一径偏，瑶坛琪树锁苍烟。红尘世上疑无地，胜迹人间别有天。

桃李春风归药圃，云霞秋色映芝田。求丹此日人非令，勾漏归来骨欲仙。
翠蛟峰
沈平（宋代）

谁解青云勒，在蛟舞不休。
飞来两潭月，惊起九峰秋。
松影晴犹暗，山光暖欲浮。
因参玉局句，千古爷前修。
挽陈建昌
刘克庄（宋代）

一麾踰峤几星霜，岁晚乘云觐帝傍。方喜吾丘来春计，又闻翁帝去怀章。

百弓别业虽清旷，九尺长身已老苍。原上悲风吹宰树，伤心鸡絮莫携将。
隐居
谢薖（宋代）

清时甘小隐，卜筑在山阿。家有传蚕室，机如凌行婆。

閒看斩猫话，羞作扣牛歌。不出又三月，柴门生薜萝。
桂城早秋
戎昱（唐代）

远客惊秋早，江天夜露新。满庭惟有月，空馆更何人。

卜命知身贱，伤寒舞剑频。猿啼曾下泪，可是为忧贫。
徽宗皇帝读阁支降御笔赞
岳珂（宋代）

昭回之秘天所示，风行雷历动一世。
独持八柄昭驭贵，驭贵驭富抑共细。
百年史牒记金匮，木脚东廊果何地。
谁从六阁得幅纸，朱书旁行俨如此。
贵珰日月书纸尾，宛如宣和见宣底。
参稽天笔良不类，恭览比方三叹喟。
王蔡诸臣真可罪，区区球补虮虱耳。
汴都仿佛尘未洗，此帖间行来万里。
大书尊尧底王氏，责以格君法当尔。
奸谀直笔诛既死，原以所书裨太史。
三月晦日同弟观侄津往宝幢哭刑部伯求弟道从
陈著（宋代）

投憩得幽寺，便忘行路遥。
竹边流水过，门外好山朝。
金相已流土，海音无复潮。
池檐立良久，老衲忽相邀。
山居杂诗九十首
曹勋（宋代）

饭了纵闲适，杖屦涉晴昼。
时物破百感，环山献明秀。
承宇茂芳桂，追凉风细逗。
摘果靡惮劳，聊用引稚幼。
出自贼中谒恒上人
麹信陵（唐代）

再拜吾师喜复悲，誓心从此永归依。

浮生怳忽若真梦，何事于中有是非。
嗅梅
张道洽（宋代）

一夜吹香过别村，瘴江洗尽水云昏。
真堪持作维摩供，鼻观微参透顶门。
望仙亭书所见 其一
宋祁（宋代）

危轩冠层堞，永日付登临。寒雁犹能阵，乔柯自不林。

溪流横趣岛，樵路侧依岑。西北虽堪望，浮云易作阴。
中茅峰石上徐锴篆字题名
王安石（宋代）

百年风雨草苔昏，尚有当年墨法存。
只恐终随峄碑尽，西风吹烧满秋原。
紫云洞
袁景辂（清代）

洞天犹数武，清风逼人冷。
既进谺然开，尘烦先自屏。
巅隙透天光，仰望疑坐井。
旁穴穿地底，窅然落深迥。
平进可深达，曲折通后岭。
同行戒后怯，有志鼓前猛。
中路苦偪仄，蚁进步难并。
辗转又宏敞，夷险判俄顷。
更深趾不受，隐隐路脩永。
空响幻波涛，白昼半昏冥。
坐久心骨寒，复出来时境。
人生烦热胸，到此须一省。
六月断炎暑，重来煮新茗。
隔帘美人
徐熥（明代）

环佩声闻见不真，多情绰约往来身。
只缘竹纬垂千缕，似对菱花隔一尘。
绣带暗飘纹外影，秋波潜送隙中春。
重重锦浪生罗袜，彷佛云间遇洛神。
句
余洪道（宋代）

世上声名无买处，人间官职有来时。
偈颂五十一首 其九
释大观（宋代）

三世诸佛不知有，覆水难收。狸奴白牯却知有，头上安头。

白日西沈，黄河北流。推倒门前案山子，从教坐地看扬州。
自吉安至赣州计程五百里篷窗无事偶有所得辄韵之成四绝句 其一
金武祥（清代）

蒲帆十幅剪江行，万叠秋山次第迎。最好淡青浓碧处，一峰含雨一峰晴。
送郑君瑞知闽清
刘克庄（宋代）

兹邑犹淳古，君行作长官。
假令三尺密，终有一分宽。
栗里归差易，桐乡爱极难。
千峰青绕郭，暇日想凭栏。
金陵杂兴二百首
苏泂（宋代）

桂棹青溪夜泊船，胡床歇马坐江边。
一声笛罢不知处，两不交谈意已传。
二十二日山行
项安世（宋代）

秋日更山行，朝朝入画屏。
雨看如水墨，晴唤似丹青。
叙旧感怀呈提刑毅父并再和六首
晁补之（宋代）

二人射策几人惊，要与三苏共入评。
先圣子孙多异禀，累朝图入有高名。
书传科斗犹须定，钓拂珊瑚未可行。
子墨文章豪气在，登临怀古一含情。
东观徐炼师松隐丹房
仇远（元代）

苏仙行部溧州时，曾赋黄冠白鸟诗。
八十炼师犹健在，自锄松下取苓芝。
道智更衣参学求偈 其一
释怀深（宋代）

未见虚空解讲经，个中切忌计工程。蒲团七个坐不破，岂可等闲明死生。
山居苦
潘玙（宋代）

凿破碧云开牖户，花多留得春长久。
种蔬种豆了生涯，心闲只与琴为友。
次秀野杂诗韵 导引
朱熹（宋代）

闻说牛刀久不更，闲中应接羡门生。向来已悟藏千界，今日何劳倒五行。

按蹻有时聊戏剧，居心无物转虚明。举觞试问同亭侣，九转工夫早晚成。
道话
明本（元代）

团团相聚火炉头，商略沩山水牯牛。一语忽投人拍手，满天霜月下西楼。
再次寄肯堂韵五首
陈造（宋代）

丈室云趋彼岂徒，拳拳此意忍容孤。
即今又举二三语，说似当年邑大夫。
次韵答痴仙
赖绍尧（清代）

骐骥伏盐车，穷年困衔勒。一朝度虞阪，盘盘上青石。

驽马顾之笑，惊魂更丧魄。伤哉辕下驹，何异笼中翮。

多君竹林逸，清谈间悲唶。自作颂酒文，荷锸日随侧。

倒扶玉山嵇，穷浇垒块籍。酒中诚可逃，有托非沉溺。

把臂同入林，相顾无愠色。知章马作船，白也诗无敌。

鏖诗斗酒间，翳我终怯力。昨者示我弱，覆杯谢宾客。

谓渠有良箴，忠谏耳勿逆。人世筑糟丘，九泉争点滴。

纷纷醉梦中，生死成今昔。何必学淳于，一斗一石亦。

我时颇疑君，谬诞听岂得。曲生虽非友，未至类盗贼。

止之或暂佳，绝之恐非策。再拜受昌言，吾志不可易。
宣城为封使君语
佚名（魏晋）

无作封使君。生来治民死食民。
赏梅佳什既不得陪从又莫获少留深以为恨辄赓
孙逸（宋代）

郡务装怀日晷催，东园未睹一枝梅。
从容后赏轮先见，汩没尘劳恨阻陪。
待雪最宜寒艳坼，迎春会有暗香来。
怅然归棹匆匆去，徒使临风忆共杯。
南高峰至其下不高
方回（元代）

远望生愁陟降劳，峥嵘窣堵据金鳌。
今朝身到南山下，渐近元来总不高。
寄朱彦升东郭居
赵次钧（明代）

耿耿伤离居，幽情日萧索。霜寒林木变，石出溪水落。

抱冲思寡俦，同志念非昨。援琴写素怀，值子在东郭。
游茆山赠两道士二首 其一
王慎中（明代）

厌世归心大洞天，玉皇按籍许为仙。身飞金策朝元去，手捧瑶篇拜阙旋。

白日鸡鸣霄汉里，古时杏拂羽幢边。自言弃迹方成道，枉诵从前内外篇。
题孙益远三士堂
汪藻（宋代）

稚川晚作罗浮游，渊明暂出还归休。东坡百谪乃欣慕，孙郎更归参其流。

四人出处无一似，千载相期风味耳。要须共著岩壑中，应只虎头知此意。
送杨吉父伍念父乡试二首
汤显祖（明代）

友声相唤出河津，伐桂丁丁向月轮。
大有少年那薄幸，姮娥须惜老成人。
宿吉州永庆寺
徐照（宋代）

古邑溪边寺，吟人爱寂寥。
少僧斋室废，乞食钓乡遥。
钟韵含霜气，楼檐近斗杓。
汉时铜铸佛，瞻礼到今朝。
泛舟秋怀
罗与之（宋代）

白露消磨暑，丹枫点画秋。
闲吟小山赋，归思大江流。
世尽营三窟，人谁乐一丘。
篷窗有佳致，月朗政风休。
龟潭二首 其一
孙觌（宋代）

稚竹缘崖瘦，苍藤翳树昏。野花浑少态，谷鸟自能言。

独曳烟中策，来倾月下尊。乐哉无与共，幽兴在桑门。
有怀南轩老兄呈伯崇择之二友二首 其一
朱熹（宋代）

忆昔秋风里，寻盟湘水傍。胜游朝挽袂，妙语夜连床。

别去多遗恨，归来识大方。惟应微密处，犹欲细商量。
浮邱社怀赵太史
梁有贞（明代）

自公多暇此堂开，休沐时时结驷来。金马故瞻仙是客，铁冠遥出豸为台。

紬书东观回君召，寄迹西林忆史才。幽赏雅怀还著我，不知何处望三台。
送沈彦楚
陈深（宋代）

清才不数见，世固未易识。
如玉在荆山，落落混于石。
沈君义与彦，恨我未良观。
陆子不妄交，称许斯为得。
况有半里孙，延之致经席。
比聆道吴闻，捧檄建德国。
高歌诵唐虞，诸子有矜式。
岩滩浩烟霞，山水澄鲜碧。
暇日一登临，清赏慰愁寂。
唐补阙清风亭
薛嵎（宋代）

去国遗忠荩，朝盘托讽深。
因知洁已意，亦是爱君心。
貌像意全古，子孙贫至今。
清风如可继，块土已埋沉。
岁晚寄罗舜举
廖行之（宋代）

岁晚旅怀恶，云平东望赊。
故人空眼底，别恨忆江涯。
尺素形声画，萍踪溷齿牙。
襟期定何许，归梦恼胡笳。
夜梦在旧京忽闻卖名声有感至于恸哭觉而泪满
陈著（宋代）

卖名声，卖名声，
识得万紫千红名。与名结习夙有分，
宛转说出名平生。低发缓引晨气软，
此断彼续春风萦。九街儿女芳睡醒，
争先买新开门迎。泥沙视钱不问价，
惟欲荡意摇双睛。薄鬟高髻团团插，
玉盆巧浸金盆盛。人心世态太浮靡，
庶几治象犹承平，如今风景那可评。
向时楼台买名户，凄烟落日迷荆榛。
但见马嘶逐水草，狐狸白昼嗥荒城。
万名厄运至此极，纵有卖声谁耳倾。
我生不辰苦怀旧，如病入痼酒宿醒。
况被春风暗撩拨，傍无知我难号鸣。
忽焉夜枕发为梦，恍恍惚惚行故京。
一唱再唱破垣隔，闻声不见名分明。
谓此何日尚有此，倾面大恸泪纵横。
久而方觉更哽塞，拥被危坐百感并。
我年今已七十一，岂是年少閒关情。
天空地阔说不尽，山外杜鹃啼残更。
吴江
孙何（宋代）

晚滩如雪起沙鸥，咫尺姑苏亦胜游。
逸势泻归沧海远，冷声分作太湖秋。
葑田几处连僧寺，橘岸谁家对驿楼。
鲁望不存无可语，片帆中夜渡清流。
句
杨谔（宋代）

草不惊皇辙，山能户帝舆。
读史十首 其十 王安石
童轩（明代）

慨然斯道岂难行，却被周官误一生。从此老泉成口实，无心蓬垢得奸名。
书情寄诗友
李中（五代）

默默谁知我，裴回野水边。诗情长若旧，吾事更无先。

芳草人稀地，残阳雁过天。静思吟友外，此意复谁怜。
不见
杜甫（唐代）

不见李生久，佯狂真可哀。
世人皆欲杀，吾意独怜才。
敏捷诗千首，飘零酒一杯。
匡山读书处，头白好归来。
远游
杜甫（唐代）

贱子何人记，迷芳著处家。
竹风连野色，江沫拥春沙。
种药扶衰病，吟诗解叹嗟。
似闻胡骑走，失喜问京华。
王大卿挽词三首
释宝昙（宋代）

白璧连城重，黄金百炼刚。
固应须润色，肯为世低昂。
议论倾馀子，声名彻上方。
冯唐元未老，归计已苞桑。
和胡仲方留题清果寺壁
陈宓（宋代）

盏斝已残休惜别，功名未就正堪愁。
野梅风味关人意，独占群花最上头。
题武夷
孙士廉（宋代）

翠岩九曲老仙家，玉女峰头炼紫霞。
纪海无人来跨鹤，天河有路可乘槎。
春云细酿幔亭酒，夜雨初煎石鼎茶。
久矣樵渔怀此志，吹箫闲看碧桃花。
次王古直哭兆先韵柬方石（二首）
李东阳（明代）

极知世事如春梦，不信人生是昼游。
今日眼看埋玉树，当年心许撞烟楼。
空烦挂剑来吴季，却悔藏书似邺侯。
回首西湖湖上水，一时和泪共东流。
寄兴 其二
戴复古（宋代）

黄金无足色，白璧有微瑕。求人不求备，妾愿老君家。
赠沈录事江水曹二大使诗
沈约（南北朝）

帝格文祖。
握瑞持衡。
庆踰高邑。
兆属大横。
王道无外。
干路昭亨。
近臣展事。
上介倅行。
题余省仿林椿四季梅 其三 青梅画眉
弘历（清代）

閒却平阳笔，幽林借一枝。髣髴金衣鸟，含桃欲咽时。
景祐元年亲享景灵宫二首 其一 降真用《太安》。
郊庙朝会歌辞（宋代）

真馆奉币，洁齐致馨。灵因斯格，社稷庆宁。
青霞洞天之一土名石弄堂
姚燮（清代）

搆奇冠天想，搜元拒人界。紧束芙蓉根，抽心得一隘。

密林藏卧芙，云气未残坏。磴水筛蠙珠，石发栉烟黛。

楼阁中极悬，日月下方晦。窥厓猿睇青，习见不惊怪。

赤壤宜种芝，何由世事贷。匿魂秋毫颠，驰梦大荒外。

孤涧何渟泓，万里正澎湃。颇思丹疗愁，往从古仙丐。
法华小隐
周文璞（宋代）

偃盖着地卧，清瑶傍渠走。
散入流觞台，转若珠曲九。
淙淙不知休，还赴石黥口。
湾澴合巨涧，横桥傍蒲柳。
来看暮春馀，众绿浓似酒。
摩挲苏陈刻，愈觉岁月久。
寺僧爱光焰，捧送贵侯有。
至今星散居，各自开户牖。
自弃眠云身，谁缚钓月手。
夕阳令我归，为尔重搔首。
聞石湖海棠盛開亟携家過之三絶
范成大（宋代）

低花妨帽小携筇，深淺臙脂一萬重。
不用高燒銀燭照，煖雲烘日正春濃。
东轩即事二首 其二
赵鼎（宋代）

原宪贫非病，渊明懒是真。诗留百年债，酒占四时春。

泉石高凉地，祠官自在身。叨蒙有如此，何以效涓尘。
爱山堂 其三
蒋之奇（宋代）

我爱通羊好，清无半点尘。峭山多洞户，樵牧识仙人。
比在阜城寺中韵所得语还里任伯首和之因并录传冀有相广者 其一
王安中（宋代）

縠纹春雾轻，簟理秋涛平。天风一披拂，全体有馀清。

是中自不恶，我怀陶渊明。
菩萨蛮·回文，四时闺情词
吴庆焘（清代）

雨窗听罢啼莺语。语莺啼罢听窗雨。风搅落花红。红花落搅风。

窗阴苔经曲。曲经苔阴窗。难见再来欢。欢来再见难。
自感诗三首·其二
侯夫人（宋代）

欲泣不成泪，悲来翻强歌。
庭花方烂熳，无计奈春何。
颂古十五首
释慧远（宋代）

明暗双双照用分，几人亲到孟尝门。
街头不识真弥勒，却向灵山问世尊。
送张介臣伴读归省济南
贡师泰（元代）

□天迷濛日脚消，雪花散乱风飘萧。重裘著体如压铁，呼酒不来寒正骄。

东风匹马去千里，仰视王屋当云霄。到家方慰母心喜，入门更听儿啼娇。

华灯夜照舞衣热，髣髴鸣凤和笙箫，暗黄著柳垂长条。

虎闱春信趣还镳，一杯迟子城南桥。
杨鹏遥观察雨中过访小园粗粝未陈淹留竟日赋此奉谢 其二
张萱（明代）

顽云万片覆花梁，夹岸双旌拥野航。紫气凭陵朱绂客，白头颠野绿荷裳。

披帷欲问千秋业，发箧惭非二酉藏。落尽麈毛频促膝，数瓯清茗一炉香。
次韵象山书院山长汪德载垂访
方回（元代）

古学非如进士场，渊乎深处海难量。
善藏未用争饴利，中立悬知异狷狂。
度远出寒公案在，渐修顿悟话头长。
公□与我评兹事，一洗人间粉黛妆。
御书飞白玉堂之署三体宸章并宣禁苑睹兹盛事辄动斐然
张齐贤（宋代）

宠深仙署降新牌，御笔亲题重俊才。四字千龄悬日月，两篇三体琢琼瑰。

登科郤桂皆同树，入室丘门尽仰回。寓直静封芝检去，密宣荣对玉泉来。

职清望峻人稀见，地贵扃严画罕开。多幸谬持黄阁柄，烟霄时得遂游陪。
万松寺叠旧作韵 其二
弘历（清代）

披户一凭停，地灵无不灵。此翁犹矍铄，惟我爱观听。

风飏九韶乐，霜添万嶂青。更疑葱翠顶，仙药育芝苓。
次韵和公舒太守长至游水南僧寺
韦骧（宋代）

纷华盛丽已心灰，蜡履寻山尚喜陪。聊藉琴樽乐清景，全胜车马冒黄埃。

年登况毕三时务，阳复仍忻七日来。更爱启予传秀句，使君诗笔富天才。
第六十六瑞岩不出颂
释义青（宋代）

贵异天然应有时，六宫春苑少相随。

星攒半夜天轮迥，烛晓东闱帘静垂。
长庚绍兴十九年七月十九日尝游阳华后十有二年复以是月是日从乡曲诸公再到岩下感今追昔因成十韵
李长庚（宋代）

阳华近七里，不到馀十年。乃知声名锁，能障山水缘。

今日与邻曲，胜游追斜川。瘦藤穿荦确，一叶弄潺湲。

岩扃隐翠竹，梵宇净青莲。一笑蹑飞虹，毛骨清欲仙。

婆娑宝璎珞，放浪玉壶天。曲肱卧盘石，涤耳听流泉。

片云飞雨来，更觉秋凛然。酒尽与归去，千林昏暝烟。
送黄大景仁至都门四首 其二
洪亮吉（清代）

姑溪夜雨剪春蔬，归计频番说荷锄。放眼关河斜日永，惊心岁月二毛初。

生涯未解营巢急，妻子都嗤涉世疏。此日北堂应有梦，凝尘黯黯鬓慵梳。
锦园春三犯
卢祖皋（宋代）

昼长人倦。正凋红涨绿，懒莺忙燕。丝雨濛晴，放珠帘高卷。神仙笑宴。半醒醉、彩鸾飞遍。碧玉阑干，青油幢幕，沈香庭院。
洛阳图画旧见。向天香深处，犹认娇面。雾縠霞绡，闻绮罗裁翦。情高意远。怕容易、晓风吹散。一笑何妨，银台换蜡，铜壶催箭。
留山间种艺十绝
刘克庄（宋代）

春风满面喜津津，纵有嗔拳不忍嗔。
尚恐傍观安注脚，笑他何事与何人。
早发阳城，疾赴军垒，风雪失路，因记其苦二首 其一
刘鹗（清代）

虚名不直死，何事苦纷纷。旷野惟空垒，长途只断云。

日斜心更恐，风急耳多闻。未用轻衰飒，狂歌一张军。
郑相庙
华镇（宋代）

鸣玉锵金汉上公，当年荣与旧君同。故山庙食千秋后，来往犹乘旦暮风。
和虑可庵悲秋十首
何梦桂（宋代）

秋风来天河，天河浅且清。
天孙抚机杼，终日织不成。
自从夫君去，听尽金鸡鸣。
妾身倘未死，妾心百炼精。
和因上人三首 其一
王之道（宋代）

一抨兰若复谁家，坐见羲和下日车。燥吻未濡莲社酒，枯肠空搅玉川茶。

摇风绿竹初翻箨，过雨红葵甚放花。得句至今频示我，安能郁郁久兹耶。
山桃始开
弘历（清代）

嫣然度索放和娇，头踏群芳报节韶。只有东风偏惯妒，蓬蓬底事不相饶。
煎茶坪
李德仪（清代）

客行疑类蟹爬沙，石磴盘回篆壁蜗。涧水双流分雍益，栈云一线走褒斜。

烟峦浓绿堆丛木，篱落疏红带晚花。耕凿不知征戍苦，乱山深处有人家。
访孝先韬仲龙山精合即事 其二
王彦泓（明代）

剪取春山入草堂，窗棂疏洁闭浓香。画来丘壑才相称，到咏襟情所独长。

五夜烟煤疑佛卧，六时螺鼓笑僧忙。下帏不踏空庭月，辜负瑶阶似截肪。
偈六十三首
释道宁（宋代）

灵山密旨，迦叶非闻。
少室玄言，神光道听。
拈华得髓，尽是虚名。
妙用无私，匪从外有。
放行也，皇风荡荡，
帝道平平。收来也，
海晏河清，民歌率土。
不收不放，共乐升平。
金轮统御三千界，山岳齐呼万岁声。
寄西弟六首
刘黻（宋代）

汝兄望汝撑门户，汝水耽书奈汝何。
汝看二程兄弟传，肯将几月付蹉跎。
落花
韩琦（宋代）

万点送春飞，人悲未足悲。禅关无问理，溪曲过开时。

钿委津阳路，风回洛水湄。流年来自去，醉莫论空枝。
再次士特韵
李处权（宋代）

爱君直似朱丝绳，遇物可折不可曲。
三仕无喜已无愠，肯学时人走巫下。
平生不作吠尧事，乘矢犹闻去其镞。
至今莫可奸以私，尊视正冠何太肃。
归来田园不改旧，岁寒见此猗猗绿。
绝交未怪孔方兄，有酒盈樽书满屋。
小人倾盖已蒙润，遗我珠玑不论斛。
使我意夕搜枯肠，鱼目非珍何敢复。
我今已似云无心，江湖不说虚舟覆。
言乘下泽与款段，早莫少游良易足。
惯看赤脚老婢悲，亦任索饭痴儿哭。
皇天其忍杀善类，支离亦受三钟粟。
大观秋分夕月四首
佚名（隋代）

至阴之精，夸而复盈。
轮高佃桂，阶应祥萤。
玉兔影孤，金茎露溢。
其驾星车，顾于兹夕。
仲宗过筠庄作诗见招且有借庵之意次其韵
李弥逊（宋代）

横山留我正青眼，不是归心久更微。
病后团蒲随地隐，望中落木故园稀。
一区已辨云为盖，四壁但从山作围。
不厌是中无一物，径来相就老禅扉。
天竺秋日
释永颐（宋代）

行绕方池日又斜，青云小注湿秋霞。
阑干几度浑敲遍，为引游鱼出浪花。
六言五首赠李相士景春 其二
刘克庄（宋代）

少年勿议宿士，阿瞒自是相师。蒙叟馘黄项槁，桓郎眼小声雌。
山行舟回
卫宗武（宋代）

细雨弄晴晖，舟行度翠微。
牧童临水立，野鹜避人飞。
风力偏欺酒，山光欲染衣。
晚来双桨发，拟载碧去归。
谢王君宝惠菊花
刘才邵（宋代）

常怜避俗翁，寄傲谢簪绂。三径竹虽存，苦乏杯中物。

采采黄金英，篱边空伫立。赖有好事人，陶然得酣适。

吾家颇种秫，压滓夜槽泣。其如移菊晚，青蕊不堪摘。

念谁分秋香，泛此花瓷白。高情歘相投，遣送劳一力。

风期宛然同，未易分今昔。两株千万朵，冷艳光相射。

银盘何烂烂，承露带青碧。月下更奇绝，碎影寒气逼。

桃红吐鲜妍，醉晕不容拭。嘉名配黄花，姚魏真匹敌。

开窗对二妙，清意争先入。却思陪语笑，坐叹溪山隔。

幸有真契存，满目共秋色。
还家自戏二首 其二
沈遘（宋代）

远客归来眼自明，小桃满院笑相迎。当时若折边城柳，定负春风薄行名。
拟古乐府五首同石闾作 其三 边笳曲
李锴（清代）

胡霜作苦风作酸，黄芦卷叶吹夜阑。牙旗萧萧堠火死，万马回首云中看。

寄语瓯脱儿，边笳且莫吹。朝来鏖战皋兰北，入耳军心有别离。
送钱元抑南归口号十首 其九
文徵明（明代）

三月吴门柳絮飞，到家应及子鱼肥。殷勤相送还相祝，管领湖山待我归。
清明日赐宴琼林苑奉酬宫使太师相公 其一
王安礼（宋代）

几年留滞起边愁，只忆家园烂熳游。今日西来更愁索，却令人意忆并州。
山中闻猿
胡仲弓（宋代）

山人犹未去，空使山猿惊。迎风坐枯藤，吟作长短声。

山猿汝何知，亦有故旧情。人兮不如猿，冷暖随时生。

不见求友莺，乔木长嘤嘤。
宁宗朝享三十五首
真宗（宋代）

明明英后，仁孝敛恭。
丕喃丕承，增光祖宗。
继志述事，遵制扬功。
万邦作孚，盛德形容。
哀垂 其一
郑孝胥（清代）

吾年七十四，汝才四十七。老存壮乃亡，天道难究悉。

一生近好勇，才气太横轶。俗情殊未捐，蕴热成内疾。

忽如爇天燄，致死只六日。伤哉儿之愚，舍我为异物。
月当窗 雷母孙太夫人百岁正寿，庚寅十月
吴湖帆（清代）

千秋万岁。寿比南山翠。瞻望期颐星见，金母笑，雷婆会。

佳气。笼奕世。阶前兰与桂。莫道閤家欢庆，天下共，祝人瑞。
送洛阳靳都事
熊禾（元代）

铜驼巷陌棘风凉，尚记东都旧帝乡。
甲马营空云气远，杜鹃声老洛园荒。
天开地闢人才出，风起云飞汗竹香。
倘得行窝容我老，春风借地种姚黄。
真妃小娘小庙
王仙客（宋代）

当日孤贞不可穷，邦人千载仰其功。
而今汉上多游妇。谁继巍巍烈女风。
哭萧渔所
赵文（宋代）

于佛曾闻法，因诗遂得贫。
若为三尺喙，不了百年身。
在昔玄真子，如今主水神。
饭馀茶又孰，不学泪沾巾。
刘彤轩以画梅及诗卷见赠，用卷中过梅岭韵答之 其四
丘逢甲（清代）

挥尽金壶墨几丸，调冰弄雪不知寒。广平铁石心肠在，更倩先生为写看。
寒夜思亲
郭钰（元代）

老亲白发抱诸孙，寄食偏怀地主恩。故国山河空洒泪，残年风雪更消魂。

绩麻谁与寒分火，待米长孤暮倚门。生子不才名位晚，愁来诗句共谁论。
反太玄诗
宋祁（宋代）

子云準周易，忘健意不长。
河图历九圣，万化始有纲。
尼父头雪白，秉笔叩混茫。
发掘天地奥，磨拭日月光。
成书止十篇，九擿折在旁。
玄虽巧侔写，宛如榻上床。
良史不深贬，乃譬吴楚王。
汉历久差駮，安用空言扬。
闻蝉
杜牧（唐代）

火云初似灭，晓角欲微清。故国行千里，新蝉忽数声。

时行仍仿佛，度日更分明。不敢频倾耳，唯忧白发生。
驱傩
周南（宋代）

高明纾鬼责，奥渫费谁何。
儿女今无恙，街坊又进傩。
流的荧惑过，队仗史巫多。
求福吾能记，门前不用呵。
期友不至
朱续京（清代）

夕阳在西山，素月上东岭。丛篁凝露光，澄波下天影。

清籁时淅淅，幽怀复耿耿。无人话夜凉，流萤度三径。
怀徐大惊鸿
佘翔（明代）

新诗字字巧春蚕，堕马妆成白玉簪。我住三洲流水曲，几回子夜梦江南。
郯城任侍御东庄八景 其一 马陵春游
林光（明代）

兴来何处杖鸠藤，春思飘飘傍马陵。苍羽夹归青嶂合，沐沂飞绕碧波腾。

莺花竞逐风烟醉，蜃气遥连海市凝。东望危楼高百尺，未知鲁叟几回登。
中秋和韵
葛胜仲（宋代）

凉夜清商半，层空素月初。腾清来洞户，委照入空庐。

银海亭亭上，金波煜煜舒。纤阿今夕御，少昊昔年墟。

魄射澄澜倒，光涵脱叶疏。阶蓂生乍足，庭桂落堪锄。

东鄙人摛藻，西园客燕胥。未高尤潋滟，当午更踟躇。

气挟金飙爽，光从玉宇摅。鉴圆疑傍架，轮正若依舆。

影挂千林上，明同万里馀。云开无点缀，火退觉虚徐。

滉漾吞星彩，晶荧溯日车。惊枝翻异鹊，减脑谢游鱼。

田净琼初种，窗明雪未除。胡床情恋嫪，小舫兴勤渠。

珠盛辉兹水，潮高壮尾闾。倾寒涤肝胃，扬彩媚衣裾。

郡古休敲榜，官閒置简书。万家兴釂鼓，恺乐旐维旟。
寄王维桢地曹
皇甫汸（明代）

并是衔新命，俱来守旧京。时违空往迹，事在每关情。

草绿长千里，江清建业城。寄君须自爱，己矣负平生。
黄州夜泊听水声因为绝句以广欧阳公诗话
孔武仲（宋代）

泠然非徵亦非商，夜久清香入梦长。
人道官蛙成鼓吹，我知风水是霓裳。
岁暮事稀偶展白傅长庆集不觉有入戏作
王世贞（明代）

亦知忧造物，衰怯未辞官。薄禄消无计，微名损甚难。

书斋陶甓旧，灯火白诗残。依约中人业，青天可见宽。
平圃驿中秋玩月用牛士良韵
张以宁（明代）

平圃驿前端正月，金鳞万叠水光开。婵娟几见他乡共，老大宁期此地来。

星汉夜摇旗影动，江山秋入笛声哀。病夫懒坐那禁酒，喜看频倾举玉杯。
送谢教论
戴表元（宋代）

闻说龙泉县，儒风最可人。
墨池千涧缩，石室四山邻。
北学中连剡，南音渐带闽。
峨冠作宾客，罄折不须频。
次韵子瞻题薛周逸老亭
苏辙（宋代）

飞鸟不知穴，山鹿不知流。
薛子善饮酒，口如汲水虬。
吾观肠胃善，何异族党州。
人满地已尽，一介不可留。
谓子试饮水，一酌不再求。
谓子饮醇酒，百酹岂待酬。
酒可水不可，其说亦已悠。
以我视夫子，胸腹百丈幽。
譬如田中人，视彼公与侯。
未省破颜饮，何况裸露头。
鸱夷谓大瓠，皆饱安用浮。
多少苟自适，岂害为朋游。
踏莎行•春暮
彭孙遹（清代）

莺掷金梭，柳抛翠缕。盈盈娇眼慵难举。落花一夜嫁东风，无情蜂蝶轻相许。

尺五楼台，秋千笑语。青鞋湿透胭脂雨。流波千里送春归，棠梨开尽愁无主。
登大茅峰
吴全节（元代）

第一福地第一峰，玉台积翠摩苍空。大君成道二弟从，还丹返老颜如童。

绣衣趣召淩天风，此事万古将无同。山高有仙水有龙，龙腹如篆朱砂红。

蜿蜒变化理莫穷，作霖济旱年屡丰。神仙为市坛朝宗，真人涣号芝泥封。

猿鹤相语千载逢，葵心耿耿通宸枫。万里六辔驰花骢，香飘龙篆江云东。

瑞凝草木气郁葱，稽首峰顶歌玄功，他时归奉明光宫。
山东巡抚阿尔泰奏报得雨口占志闷
弘历（清代）

山左甘膏寸溽三，秀芒正益麦含含。顾瞻畿辅殷需泽，庆慰无能抵惄惭。
逢人
韩元吉（宋代）

逢人似相识，初不辨名字。
折腰致寒暄，但道久暌异。
归来省眉致，彷佛犹梦寐。
自非知心交，君辈定难记。
将无半面别，正恐呼声似。
中年况多忘，错认固无意。
典刑要深思，摸索岂难事。
尚想睢阳公，一见了奴隶。
归宗山籁一百四首 其八十四
释函是（明代）

百岁过驹隙，憧憧何所成。机深天性薄，欲寡道心生。

世故岂难见，林泉空有名。吾生少营虑，于此独能明。
重游锺山定林寺
贺铸（宋代）

破冰泉脉漱篱根，坏衲遥疑挂树猿。
蜡屐旧痕寻不见，东风先为我开门。
秋夜吟
尚颜（唐代）

梧桐雨畔夜愁吟，抖擞衣裾藓色侵。

枉道一生无系着，湘南山水别人寻。
水调歌头·明月四时好
京镗（宋代）

明月四时好，何事喜中秋。瑶台宝鉴，宜挂玉宇最高头。放出白毫千丈，散作太虚一色，万象入吾眸。星斗避光彩，风露助清幽。等闲来，天一角，岁三周。东奔西走，在处依旧若从游。照我尊前只影，催我镜中华发，蟾兔漫悠悠。连璧有佳客，乘兴且登楼。
书苏道士江行图后
史弥宁（宋代）

飘然云鹤老江湖，匠出烟波绝世无。
一见昏眸为渠豁，半生空挂辋川图。
东关二绝 其二
张侃（宋代）

瓦屋三间水半篙，鸡豚村社寄吾豪。早知城市同耕凿，悔不从渠泛小舠。
簪花吟
邵雍（宋代）

簪花犹且强年少，诉酒固非佯小心。
花好酒嘉情更好，奈何明日病还深。
送杨道士往天台
张九龄（唐代）

鬼谷还成道，天台去学仙。行应松子化，留与世人传。

此地烟波远，何时羽驾旋。当须一把袂，城郭共依然。
太史萧宗乐半间园八咏 其六 莲地
杨慎（明代）

太乙遥分种，红云仙岛香。爽气金茎上，恩波银汉傍。

田田新咏好，留刻戏鱼堂。
菩萨蛮·君家玉雪花如屋
辛弃疾（宋代）

君家玉雪花如屋。未应山下成三宿。啼鸟几曾催。西风犹未来。山房连石径。云卧衣裳冷。倩得李延年。清歌送上天。
烛影摇红 题葬花图
江瑛（清代）

花落纷纷，残红满地无人管。却教丫髻荷香锄，闲把馀花掩。

何处东风吹断。柳阴中、别魂难返。含情不语，背却斜阳，翠娥愁敛。
送陈炼师归龙虎山
林鸿（明代）

鹤书归未夕，秋思梦瑶峰。海上看山别，人间何处逢。

烟萝深见月，洞府暗藏龙。辟谷方无术，凭师问赤松。
答杏飙简稿
王璐卿（清代）

满囊文赋焕青雯，半欲珍藏半欲焚。
宿有才名惊谢眺，岂非时数忌刘蕡。
美人日暮怀香草，帝子中流倚碧云。
翘首才知天自阔，沧浪歌罢酒初醺。
三月初诣祖父母父母各墓所 其二
林熙春（明代）

犬眠夜静即牛眠，笼里金鸡眼上悬。乔木千寻环大母，梧枝百世累曾玄。

一生白发因多瘁，三叶黄纶慰九泉。愿我云仍绵旧德，用酬明主锡鸾笺。
南乡子（寿廿一弟）
韩元吉（宋代）

新笋旋成林。梅子枝头雨更深。织就彩丝犹十日，登临。人似江心百炼金。

功业会相寻。好挹薰风和舜琴。鹤住千年丹九转，如今。门外梧桐长翠阴。
金山七咏 其一 金山
程敏政（明代）

楼阁中天起，波涛四面降。崔嵬千尺影，终古镇长江。
终日
陈允平（宋代）

终日怀人凭曲栏，余阴未放客衣单。
只缘二月风光澹，别作一般天气看。
梅粉有香销夜雨，柳丝无方受春寒。
闲情漠漠难拘管，自逐轻鸥下急滩。
悼郭祥卿录判
宋无（元代）

燕台气概汾阳裔，赤骥胜骧采凤飞。
吏鞅晚淹鼓泽米，酒残春典杜陵衣。
西山手板情还适，东里角巾身不归。
空有遗文落人世，朱弦声绝赏音稀。
化盐
释居简（宋代）

曾经万锻不消融，从此功归鼎鼐中。四海丛林今淡薄，何妨随处展家风。
用韵赠小张兄新娶
金履祥（宋代）

洞房佳气比椒兰，刑至工夫自古难。
莫使家人夸羯末，杨花飞处北风寒。
过建剑书所闻见
陈藻（宋代）

日夜滩声急，相忘不闹人。
见孙犹弃水，农圃各文身。
眼出平洋豁，眉逢大雨颦。
豀藏山胁里，绕水每逡巡。
送哀
刘克庄（宋代）

去郡于兹十八年，欢传良牧出藩宣。更烦逸骥康沂海，会见灵禽下颍川。

绝喜铃斋新有助，莫嫌玉局冷无欢。此行未论胶东赏，且作廉丞亦自贤。
送人上京
揭祐民（元代）

天上吟仙笑相觅，松间坐客饭青精。真游不知白日晚，身世相与浮云轻。

冥冥落花啼鸟静，窅窅风磴寒泉鸣。丈夫邂逅志万里，沧浪水清宜濯缨。
水龙吟（重过旧隐）
蔡伸（宋代）

画桥流水桃溪路，别是壶中佳致。南楼夜月，东窗疏雨，金莲共醉。人静回廊，并肩携手，玉芝香里。念紫箫声断，巫阳梦觉，人何在、花空委。

寂寞危栏触倚。望仙乡、水云无际。芸房花院，重来空锁，苍苔满地。物是人非，小池依旧，彩鸳双戏。念当时风月，如今怀抱，有盈襟泪。
芹溪八咏
叶善夫（宋代）

高人栖隐向山林，林壑幽清绝俗尘。
当日武陵人已老，谁知犹有种桃人。
书王少参朝言薰风笑我卷用韵六首 其二
苏葵（明代）

只今海宇未全春，肉食偏惭草莽臣。贫定已嫌东郭履，老来惟爱华阳巾。

暖姝敢谓真知道，委顺谁云不爱身。寄语薰风莫轻笑，不求富贵底求人。
送曾谹父还朝十首 其六
曹勋（宋代）

识公政事在恺悌，接物情文惟至诚。天台两岁士民说，要雨雨来晴便晴。
雪观晚步
韩淲（宋代）

山梅占残雪，晚色转幽径。尘销水石润，所至集虚听。

僧窗话未圆，茗椀味初定。澹泊岁寒心，浮空殷钟磬。
和酬何泳推官见赠
魏野（宋代）

杜牧科名李贺曹，初官花幙莫辞劳。
年颜不似诗情老，公器还如酒户高。
我称卧游蓝碧嶂，君宜立近赭黄袍。
雅章酬晚惭慵拙，吟社何人与破逃。
诗三百三首 其八十
寒山（唐代）

徒劳说三史，浪自看五经。洎老检黄籍，依前住白丁。

筮遭连蹇卦，生主虚危星。不及河边树，年年一度青。
越溪春 高司寇召饮，演秣陵春新剧
梁清标（清代）

二月莺啼风日丽，蒋径暂开扃。主人情重倾杯斝，剪烛花、奏出新声。

太史填词，秣陵春色，司寇园亭。

风流双影分明。搬演小秦青。丽谯三点四点漏滴，华堂斗转参横。

多难一身行乐地，俯仰欲沾缨。
五妃墓限支韵
唐景崧（清代）

秀姑合伴王袁死，两婢荷梅死更奇。海上鹃啼悲玉带，冢中鱼贯葬琼枝。

法华寺畔寻诗碣，魁斗山头吊冷祠。竹沪遥遥埋白发，城南风雨走灵旗。
四偈 报冤行
释德洪（宋代）

僧婴王难，情观可丑。夙业纯熟，所以甘受。受尽还无，何丑之有。

转重还轻，佛恩弥厚。
和留宰赏荼釄二绝
王炎（宋代）

郎官唤客坐花旁，尽日杯行笑语香。
醉看绿云笼暖雪，不知憔悴落他乡。
寄周吉卿
仇远（元代）

四壁寒蛩已可怜，一庭风露转凄然。
杜陵便是归来早，也有荒閒负郭田。
游真州东园惜其将废运使兵部子正近止因寄小诗 其四
彭汝砺（宋代）

渌水荷花一片开，池塘终日少尘埃。鸬鹚鸂鶒无穷喜，总拟将迎画舫来。
月岩
韦骧（宋代）

一等造化功，此岩以异绝。其高仅齐云，中空杳如月。

如月月不仅，望之光芒全。何人植苍桂，婆娑亦相缘。

凡物偶有象，爱好独难偏。强名虽自人，所得重天然。

诗人衒巧思，或比蚀与弦。由来假借中，奚必加钻研。
画竹
刘璟（明代）

君不见，文湖州，长梢万尺寒飕飕。龙蛇入笔走风雨，墨派从此开源流。

高公近学丹丘老，几根拂云清更好。珊瑚扶疏石上生，琅玕戛风硁有声。

灵物特达不阿附，肯与百草同衰荣。陈郎取尚良有徵，秉节不移诚可矜，岁寒永结贞忠盟。
冤妇行
文同（宋代）

婉婉西邻女，韶颜艳朝霞。
淑性自天与，少小传令嘉。
孝爱亲党重，巧慧闾里夸。
其母最娇怜，看若眼下花。
自从挣冠笄，未始离窗纱。
读书佩箴戒，举止无纤瑕。
求媒不自审，得婿非良家。
如以琼树枝，使之并蒹葭。
忆初行嫁时，遗赠矜豪华。
明珠蹙袿裾，杂宝装簪珈。
余赀讵可数，但较辇以车。
其姑本寒种，贪壑常谽谺。
得妇不问好，求索惟无涯。
侍奉四五年，叫物愈饿鸦。
百欲一不应，用毒同{尴监换虫}蛇。
岂惟被诟辱，抑亦遭笞挝。
驰使执贱役，课责日夜加。
手指尽秃瘃，鬓发仍髟髿。
一旦不任事，病骨枯若槎。
委顿卧在床，尚尔磨怒牙。
既死亦不顾，但恣攫且拿。
闻之道路人，涕泗而咨嗟。
养女择所适，此事宁轻耶。
家法要相委，在迩不在遐。
娉礼贵得中，尚约不尚奢。
尊章若慈仁，至死甘苧麻。
请看西邻女，一失千里差。
颂古一百二十一首
释宗杲（宋代）

撦破云门一柄扇，拗折乾峰一条棒。
二三千处管弦楼，四五百条华柳巷。
汴河闻笳（一作闻角）
武元衡（唐代）

何处金笳月里悲，悠悠边客梦先知。

单于城下关山曲，今日中原总解吹。
答郭祥正居士
释守端（宋代）

藏身不用缩头，敛迹何须收脚。金乌半夜辽天，玉免赶他不著。
盆荷二首 其二
程颢（宋代）

衡茅岑寂掩柴关，庭下萧疏竹数竿。狭地难容大池沼，浅盆聊作小波澜。

澄澄皓月供宵影，瑟瑟凉风助晓寒。不校蹄涔与沧海，未知清兴有谁安。
运河行
刘宰（宋代）

运河岸，丁夫荷鍤声缭乱。
红莲幕府谁献言，运河泄水由函管。
函管掘开须到底，运材归府供薪爨。
庶几一坏不可复，民田虽槁河长满。
民田为私河则公，献言幕府宁非忠。
我闻此言为民说，急趋上令毋中辍。
小民再拜为我言，函管由来几百年。
大者用钱且十万，小者羊此工非坚。
厥初铢积费民力，厥后世世期相傅。
岂但旱时须灌溉，亦尤久潦水伤田。
向来久旱河流绝，放水練湖尤水洩。
州家有令塞函管，函管虽存谁复决。
小须雨泽又流通，函管犹存不费工。
只今掘尽谁敢计，但恐民田纵此废。
丰年馀水注江湖，涓滴不为农亩利。
有时骤雨浸民田，水不通流禾尽弃。
况今农务正纷纭，高田须灌草须耘。
尽驱丁壮折函管，更运木石归城闉。
吕城一百二十里，不知被扰凡几人。
太守仁民古无比，凝香阁下宁闻此。
愿傅新令到民间，函管须塞不须毁。
已填函管无尾闾，大舶通行水有馀。
函管不毁民欢娱，异时潴演无妨渠。
忆昔采诗周太史，不间小夫并贱隶。
试裒俚语扣黄堂，鈇钺有诛宁敢避。
句 其三
俞君锡（宋代）

教仆扫枯叶，留僧煎早茶。
和戴文准
朱希晦（元代）

材重椅桐价璧瑜，山川清气孕魁奇。谈经夺席输年少，独步当魁更有谁。

君如局促辕下驹，平生志气壮万夫。虞卿穷愁书始著，孟轲好辨言非迂。

魁人虽生古人后，古人岂与魁人殊。要吞五车在胸次，取之无尽用有馀。

圣贤道脉传不泯，名悬万代日月俱。致君唐虞比稷契，岂但可托六尺孤。

文风远扬起颓俗，才行杰出称醇儒。我魁见君一倾盖，情同鱼水交欢娱。

丈夫重义轻富贵，厚颜滥禄非吾徒。却笑扬郎老执戟，一官不徙谁吹嘘。

多君韫椟同美玉，不待善价安肯沽。何妨教儿压新酒，长歌且鲙松江鲈。
溪上
晁公溯（宋代）

野老门前云覆溪，雨晴云气亦霏微。
水生芦筍纖纖长，日暖杨花细细飞。
得食慈乌皆反哺，卷帘乳燕自知归。
天涯物色堪行乐，况复淮西近解围。
山北纪行十二章章八句 其六
朱熹（宋代）

深寻两林间，清波贯华屋。莲社有遗踪，草堂非旧筑。

脩廊馀故刻，好丑杂珉玉。亦复记经行，深惭后人读。
赠女道士郑玉华二首
施肩吾（唐代）

玄发新簪碧藕花，欲添肌雪饵红砂。

世间风景那堪恋，长笑刘红漫忆家。

明镜湖中休采莲，却师阿母学神仙。

朱丝误落青囊里，犹是箜篌第几弦。
尉迟杯（题卢石溪响碧琴所）
尹公远（宋代）

冰弦语。在竹树、院落深深处。当年野草闲花，何许浮云飞絮。征鸿止止，纵汗漫、游人远回顾。迟琼楼、五色帘开，唤醒玄鹤飞舞。

何事梦断湖山，尚九里松声，八月潮怒。三十年余池台泪，应不为、花奴羯鼓。想天上，群仙老矣，其比似，人间更愁苦。倩画阑、留住西风，莫教愁入云去。溪翁琴皆浙音，故云。
社稷歌四首 其四 秋报稷諴夏
牛弘等奉诏作（隋代）

民天务急，农亦勤止。或萒或藨，惟亹惟芑。凉风戒时，岁云秋矣。

物成则报，功施必祀。
蚬子赞
释普度（宋代）

不钓鲸鳌只捞蚬，得此滋味兴偏佳。
拈来塞断娘生口，一段几光属当家。
次韵俞希贤大暑家居寄天宁二老
李之仪（宋代）

静退陶彭泽，风流支道林。论欢虽暂阻，投分本来深。

客舍汗如洗，僧轩云正阴。莫因俗眼碍，终负胜游心。
晋康逢师厚
吕本中（宋代）

藤江合贺江，浮荡苍梧云。我如老饿鹤，忍饥啄蛮尘。

二更客入老，月黑雨翻盆。坐久始惊省，两翁非昔人。

一别二十年，家国忍复论。岂知半暗眼，再见忠宣孙。

君负济世美，实识治乱根。宁同二三子，但粥父祖名。

心岂燕丘壑，屡召终逡巡。新年愤忠极，决意去脩门。

龙鬼亦妒贤，翻舟使回奔。呜呼天下事，敢笑不敢言。

师尹实令弟，高义横乾坤。政坐才卓荦，亦使身奇屯。

人说龚州居，胜事专江村。未赴结社约，长耿怀友心。

君归兄弟语，况我应殷勤。二子岂隐者，中兴要甫申。

勉哉赤松子，善事黄中君。我欲北渡岭，江西老耕耘。

子房但强饭，勿道绮与园。
新荷叶
赵彦端（宋代）

玉井冰壶，人间有此清秋。笑语雍雍，从今庭户初修。迎风待月，香凝处、四卷帘钩。月波奇观，未饶当日南楼。闻说三吴，江湖胜、从古风流。况有双轓，旧谙黄阁青油。金瓯屡启，应难解、久为人留。天池波滟，可怜苹满汀洲。
第十四粱山祖意颂
释义青（宋代）

国令严严拟者危，毫釐才动铁轮随。

心萌口应三千里，齿露言来苦怨谁。
雷洞坪
范成大（宋代）

行人魄动风森森，两崖奔黑愁太阴。
不知七十二洞处，侧足下窥云海深。
闻有神龙依佛住，枨触须臾召雷雨。
两川稻熟须好晴，我亦闲游神勿惊。
浣溪沙 春半
周蕉（清代）

燕尾翻风双剪轻。柳眠惊觉乱啼莺。四旬有五半分春。

窗外三更寒食雨，梦中一个惜花人。此时不怕不消魂。
皂盖楼
文天祥（宋代）

一水楼台绕，半空图画开，蜗涎行薜荔，雀影上莓苔。
碧落人千载，青山酒一杯。
晚烟看不尽，待月却归来。
落叶
顾逢（宋代）

秋林霜后红，恰与染来同。
风雨一番过，亭台几树空。
乱飘窗纸上，流出水沟中。
待看春三月，浓阴万绿丛。
画扇赠别憨师戍岭表
董其昌（明代）

参得黄梅岭上禅，魔宫虎穴是诸天。赠君一片江南雪，洗尽炎荒瘴海烟。
送彭子复临海令满秩 其二
孙应时（宋代）

由求政事科，量己如尺寸。后生谈天下，可笑不知分。

吾曹师古心，日夜抱孤恨。脱身朱墨中，未妨寻学问。
上巳日与二子迨过游涂山荆山记所见
苏轼（宋代）

此生终安归，还轸天下半。
朅来乘樏庙，复作微禹叹。
（昔自南河赴杭州过此，盖二十二年矣。
）従祠及彼呱，（有启庙。
）像设偶此粲。
（谓涂山氏。
）秦祖当侑坐，（庙有柏翳。
）夏郊亦荐裸。
（有鲧庙。
）可怜淮海人，尚记弧矢旦。
（淮南人谓禹以六日生，是日，数万人会山上。
虽传记不载，然相传如此。
）荆山碧相照，楚水清可乱。
刖人有余坑，美石肖温瓚。
（荆山下有卞氏采玉坑，石色如玉，不受镵刻。
取出山下，辄变色不复温莹。
）龟泉木杪出，牛乳石池漫。
（龟泉在荆山下色白而甘，真陆羽所谓石池漫流者。
有石记云：唐贞元中随白龟流出。
）小儿强好古，侍史笑流汗。
归时蝙蝠飞，炬火记远岸。
宿上方院祷晴
孙应时（宋代）

鹊为晚晴喜，山如秋夜凉。
蝉声起竽瑟，云影散牛羊。
神理应难昧，民忧得自康。
平生蔬笋腹，不厌宿僧房。
感咏十解寄呈杨安抚 其七
白玉蟾（宋代）

伊昔为句漏，其心在丹砂。丹成遽仙去，不且判莺花。
除夜
方岳（宋代）

不是催租夜打门，那知宝佑改新元。
人间测度春风意，李白桃红又一番。
西亭
李商隐（唐代）

此夜西亭月正圆，疏帘相伴宿风烟。

梧桐莫更翻清露，孤鹤从来不得眠。
北山证果寺
李昴英（宋代）

久闻北寺最清幽，因看花田遂一游。
近国好山半烟雨，参天乔一几春秋。
香凝永昼添柄都，风送长松爽茗瓯。
此境今才逢我辈，不留诗去鹤猿羞。
食角黍怀江陵
项安世（宋代）

经年不食三闾饵，一日相逢似故人。
旋剥青菰香满手，试餐黄颗软粘唇。
蔗浆下箸甘无敌，昌本浮杯小作巡。
正是乡人行乐处，画旗鼍鼓隘江津。
有感二绝 其一
张耒（宋代）

残雪微风冷透衣，柳黄梅破欲春时。年年景物常相似，满眼相思只自知。
庐陵王墓下作
谢灵运（南北朝）

晓月发云阳，落日次朱方。
含凄泛广川，洒泪眺连冈。
眷言怀君子，沉痛结中肠。
道消结愤懑，运开申悲凉。
神期恒若存，德音初不忘。
徂谢易永久，松柏森已行。
延州协心许，楚老惜兰芳。
解剑竟何及，抚坟徒自伤。
平生疑若人，通蔽互相妨。
理感深情恸，定非识所将。
脆促良可哀，夭枉特兼常。
一随往化灭，安用空名扬？
举声沥已洒，长叹不成章。
便风挂帆欣然有作
刘攽（宋代）

泛梗江流疾，转蓬风力强。天时周必复，吾道不终藏。

白鹤先余路，飞乌送客樯。挂帆资隐几，北走万山苍。
和斯立夜校试卷呈同舍十二韵
晁说之（宋代）

校艺来从鲁，闻韶昔在齐。
幸容葭倚树，欢会食甘藜。
礼数延文士，雄豪动武奎。
严凝池上雪，灿烂谷中霓。
喜见双头锦，争求独角犀。
化金思点灶，画酒愿分篦。
气壮如观海，言危拟去梯。
且思竭马力，马敢效牛蹊。
萧统闻香臭，刘郎善品题。
铅黄方宴集。风雨惜风携。
永遣愁城破，休教眉宇低。
故乡我自乐，归去逐群鸡。
谢仲闵惠友于泉
张耒（宋代）

地吉泉甘庆所钟，直疑遥与惠山通。
曲肱烦暑都消尽，如卧萧萧紫竹风。
九华山
释居简（宋代）

九华宜带雪，故故仲冬来。翠扫忺梳洗，玄冥未剪裁。

骤观疑旧识，近看若新开。曾说壶中玩，多应小有才。
八月十六夜与宗哲纯甫翫月
强至（宋代）

结客城东楼，明月初出海。
渐如水精盘，天宇无寸霭。
清光如何买，厥价珠百琲。
中秋一夕过，已觉人意改。
冰轮纵迟迟，此夜复谁待。
老蟾益自张，吐辉增十倍。
把酒共月语，世态何足罪。
自有昭昭晖，千古万古在。
赠吕本中弟
刘斯川（宋代）

大阮平生余所爱，小阮相逢亦倾盖。济阴未识情更亲，信手新诗落珠贝。

杨氏作公谁料理，臧孙有后诚可喜。长亭水落风雨多，无酒饮君如别何。
同仲达雪后踰小山游蔡氏园得红梅数枝奇绝因
张耒（宋代）

北风凛凛留高树，融雪涓涓聚小塘。
三亩山园半春草，无人为结小丁香。
访云端菴居
程公许（宋代）

梦想云端路屈盘，幽寻今果云端。
三间矮屋烟霏拥，一片间情宇宙宽。
上锉间搜灵药煮，天坛不遣篆香残。
谁能好事时供给，结足空山也不人。
试笔
张耒（宋代）

学馆虀盐惊岁晚，寒窗书史伴身闲。
年来轗轲甘言命，老去追随厌强颜。
挽武宣教徯四首
廖行之（宋代）

呜咽钟悲子夜昏，灵椿摧折重销魂。
数丝白雪遗慈母，一寸青松括耳孙。
返哺声乾那可及，挽须情在不堪论。
桂枝皎皎欹寒玉，竚看扬名振礼门。
风起
许月卿六（宋代）

风起成文天气好，水清如镜地如钟。
师门名节千千载，直与湖山共不穷。
励学示贞五弟秀才
谢迁（明代）

学也本谋道，闻道若发蒙。孰云苟佔毕，而以图自奉。

往圣有明苟，人心如谷种。敷菑贵勤力，不勤乃芜茸。

末学更纷纭，颊舌徒泉涌。成功惟静专，一静制群动。

吾弟纯笃资，抱璞知所重。科第事抑末，云衢尚修永。

三北岂真怯，一鼓有馀勇。下帷仍绝编，沉潜对周孔。
谒泰伯庙
华善述（明代）

三让身将隐，千家国亦偏。庙唯称至德，乡不讳先贤。

卜洛无王业，归吴有墓田。县官修伏腊，野老记流传。

风土变夷后，云山采药前。柱痕龙跃夜，松盖鹤栖年。

阶藓乾秋日，炉尘幂暮烟。仰瞻遗像肃，端委尚依然。
林鸦
宋祁（宋代）

林鸦泊泊飞，剩欲送斜规。
城头八九子，月中三币枝。
嚮晨常自警，邻暝不应移。
王孙无巧弹，此夜正羁雌。
短发
刘逢源（明代）

短发萧萧不受簪，每思方外散幽襟。行藏何必关人世，岁月无幽阅古今。

秋涨有时侵旧路，白云常自满荒岑。浮名不愿传都市，肯向长安浪碎琴。
北上经青齐间郡邑残破触目怆心漫成四首 其一
谢宗鍹（明代）

乱后从于役，劳歌慰远程。废墟无客过，荒垄少人耕。

白骨横秋野，黄蒿没古城。停鞭增怆恻，我马亦悲鸣。
杜蒉扬觯
佚名（先秦）

知悼子卒，未葬，平公饮酒，师旷、李调侍，鼓钟。杜蒉自外来，闻钟声，曰：“安在？”曰：“在寝。”杜蒉入寝，历阶而升，酌曰：“旷饮斯！”又酌曰：“调饮斯！”又酌，堂上北面坐饮之。降趋而出。

平公呼而进之，曰：“蒉！曩者尔心或开予，是以不与尔言。尔饮旷，何也？”曰：“子卯不乐。知悼子在堂，斯其为子卯也大矣！旷也，太师也。不以诏，是以饮之也。”“尔饮调，何也？”曰：“调也，君之亵臣也。为一饮一食忘君之疾，是以饮之也。”“尔饮，何也？”曰：“蒉也，宰夫也，非刀匕是共，又敢与知防，是以饮之也。”平公曰：“寡人亦有过焉，酌而饮寡人。”杜蒉洗而扬觯。公谓侍者曰：“如我死，则必毋废斯爵也！”

至于今，既毕献，斯扬觯，谓之“杜举”。
寄题月窗
吴惟信（宋代）

中宵浩彩泼苍冥，人静棂空物象清。若以升沉为得失，求之见识却分明。

烟迷野草牛先喘，露滴檐枝鹊自惊。此地琢磨功业就，昌黎合弃短长檠。
鹧鸪天 赠阿蘩
况周颐（清代）

桃李为容雪作肤。本来珠海出明珠。十年看舞听歌倦，脆管帘栊一起予。

春婉娩，锦模糊。江山金粉属侬渠。冰霜磨炼相思骨，容易天教付点酥。
和袁州张守鹿鸣宴韵
彭龟年（宋代）

太守兴贤极选抡，奏书飞上帝王阍。
几年雾隐南山豹，今日风抟北海鲲。
得士不孤天子诏，赠行仍有古人言。
向来劝驾应无此，且喜成周礼乐存。
黄河晓渡
罗邺（唐代）

大河平野正穷秋，羸马羸僮古渡头。

昨夜莲花峰下月，隔帘相伴到明愁。
道旁桐花
杨万里（宋代）

春色来时物喜初，春光归日兴阑余。
更无人饯春行色，犹有桐花管领渠。
画草虫八物 蝶
李纲（宋代）

粉翅摇春晖，翩翾自来往。勿贪花草香，触此饥蛛网。
吴承远讥登山
胡宏（宋代）

胸中无滞是神仙，行止由来各有天。
洞里道人心快快，云间游子自翩翩。
尘怀已逐山风扫，好意都从梅蕊传。
回首七香车上客，大家归去莫流连。
春野五首
宋庠（宋代）

沃野周原接，遥陂邓洧连。
鬱葱中县气，南北富人阡。
鸟骋因风野，虹生欲霁天。
斜阳墟落外，牧豕食春田。
次韵和答圆明老师二首 其二
周紫芝（宋代）

回首云庵日又低，孤帆欲渡晚风吹。桃花水暖拍堤去，莲叶舟轻随棹移。

老罢转知身是梦，愁来只有鬓成丝。人间无地安双足，万事从头愧老师。
魏京诗 其十
刘敞（宋代）

驱之浑浑，攘之贲贲。靡有辀张，歼厥鲸鲲。
忆嵩山陆浑旧宅
宋之问（唐代）

世德辞贵仕，天爵光道门。好仙宅二室，受药居陆浑。

清白立家训，偃息为国藩。乔树南勿剪，弊庐北尚存。

自惟实蒙陋，何颜称子孙。少秉阳许意，遭逢明圣恩。

挥翰云龙署，参光天马辕。一身事扃闼，十载隔凉暄。

陈力试叨进，祗宠固幽源。况以沈疾久，睽辞金马垣。

天子犹未识，讵敢栖丘樊。昼怀秘书谷，夕梦子平村。

撷芳岁云晏，投绋意弥敦。皇私傥以报，无负青春言。
陟山登涧
彭汝砺（宋代）

此身何时休，终日镇衮衮。才登涧之滨，又陟山之阪。

仆驽怯负重，马困忧途远。道路亦常态，勉旃强餐饭。
凌季行鸿胪索赋清懒诗
程敏政（明代）

不受黄尘点赐袍，朝回长卧日华高。客疏幸免逢迎礼，官冷那知案牍劳。

胜地春风閒谢屐，异乡秋雨涩并刀。等閒却有难忘处，瀹茗催诗夜续膏。
瑶台第一层
史浩（宋代）

寥廓澄清。人正在、瑶台第一层。瑞霭深处，蕊宫掩映，金碧觚棱。异花非世种，蔼剩馥、紫雾飞腾。有仙驾，过吾庐环堵，少驻云軿。

俄惊。重壶叠巘，顿然潇洒俗尘清。佩环声里，宝觥潋滟，舞态娉婷。祝言千岁寿，仍更予、五福川增。返蓬瀛。问今朝兹会，昔日谁曾。
少年行
徐庸（明代）

青丝络马黄金鞭，长安游侠多少年。胭脂坡上频留连，樗蒲一少轻万钱。

越罗蜀锦成堆积，明珠撒去何曾惜。但为歌舞筵中主，不作纵横门下客。

结袜子，击筑人，许心以来不顾身。
菩萨蛮祝寿
甄良友（宋代）

希夷本是儒先祖。云仍来自神仙所。前日一阳生。德星今夜明。

灵椿殊未老。仙桂双双好。好是百花魁。年年称寿杯。
赠丹阳邢尉
俞德邻（宋代）

孟郊尉溧阳，曹务缘诗废。徘徊金濑傍，府以假尉代。

一生坐诗金，酸寒见馀态。邢君世业儒，才猷乃十倍。

吏隐黄绶间，诗亦性所爱。羸骖京岘游，古锦奚奴佩。

扣门索我诗，丁宁至于再。我老学殖荒，久嗟诗力退。

肠肚纵煎煼，落笔与时背。况复风雅衰，淫哇乱鄘邶。

济南名士多，此语出前辈。我昔交数公，梦寐想风裁。

西窗剪残烛，顾影寸心痗。北渚凌清河，平畴接海岱。

子行赋归与，我实增感慨。为吾谢故人，德音幸时逮。
赵路分挽词三首
林亦之（宋代）

三月余干花草春，天遥莫问谪仙坟。
长箫不要吹哀吹，愁杀江东日暮云。
和贵司丞雨中述怀 其一
郑真（明代）

联璧光辉重万金，功名未许谢朝簪。百年正属风云会，一片宁甘铁石心。

彩凤双飞华阁表，征鸿齐度画楼深。埙篪唱和今何似，请把周诗雅颂吟。
病中初见梅花驰送季申枢密并以二绝
李弥逊（宋代）

老干疏枝不耐冬，喜闻芳信扰青红。
应缘技痒争春力，不待铅华破晚风。
句
江涛（宋代）

麦陇将雏驯乳雉，柳塘遗子漾游鱼。
满庭芳
葛立方（宋代）

扉映琉璃，窗摇云母，水堂新甃云湾。际天波面，玉镜宝奁宽。栏外青山几垒，瑶烟敛、影落千鬟。寒汀晚，芦花飞雪，风定白鸥闲。

尘寰。何处有，方壶圆峤，弱水波翻。问何如藜杖，此地跻攀。种竹今逾万个，风枝静、日报平安。他年事，苍云屯处，千亩看栖鸾。
赠黄中为赋澹翁
李龏（金朝）

世间无味处，子独嗜之深。野菜羹前饮，梨花月下吟。

尽于时态别，更没俗情侵。我亦心如水，因题契我心。
贺高中书兼崇政殿说书三首 其二
岳珂（宋代）

日月熙明地，风云际会辰。紫宫瞻象逼，丹扆喜情亲。

逊志贤谟在，仔肩圣德新。耕莘须负鼎，从此学商臣。
送智京长老智京普融上足也
胡寅（宋代）

人生如浮云，片片随所起。
值遇初偶然，解散亦俄尔。
识君湘水头，凝袂衡岳里。
十年去何住，新化五百里。
乘兴出山来，相对淡无滓。
因思相见初，贼帜森未弭。
世事几秋叶，壮怀今止水。
堂堂普融老，鹤瘦松孤峙。
广舌浩江输，迅机无箭拟。
八请六道场，到处万人喜。
一灯千百焰，高第君得髓。
法席既绍隆，诗鸣亦能似。
衡门鲜晤语，杖锡盍留止。
翩然复告辞，母病急甘旨。
故知秉彝性，谁或外此理。
为话本来心，闻闻即弹指。
同徐文明六客集竹里馆时余太学为主人
胡应麟（明代）

屈指春光半，寻芳兴未穷。竹溪偕六逸，花墅挟双童。

剧饮妨归骑，清歌落断鸿。遥看燕市月，冉冉入帘栊。
题谯干钓雪图
曹勋（宋代）

四山飞雪正漫漫，蓑笠何人把钓竿。
六月披图方执热，风随玉麈不胜寒。
东阿晓望见雨后春色心目为之一开
郭之奇（明代）

旅绪终无极，花光亦有初。含情窥远道，连类见群居。

细细朝菲缀，依依晓艳舒。幽园殊衬帖，春色任亲疏。
晚雲曲
田锡（宋代）

高唐晚峰欲生雨，空山啼猿风啸虎。
春云数片留南浦，自与鸳鸯共飞舞。
赠钟羽脩 其二
佘翔（明代）

辋川胜事几人同，浓淡分明夺化工。乞得仙厨图一幅，买山何必学支公。
陈子高移官浙东戏寄
叶梦得（宋代）

幕府陈琳老，官身恋故溪。解谈孙破虏，那厌庾征西。

未拟烦刀笔，聊应谢鼓鼙。登临如得句，小字与亲题。
甲寅春日江村即事三十首 其二
朱谋㬜（明代）

一曲清江旧草堂，野人原自爱沧浪。岂因俸薄轻中垒，敢谓风高卧上皇。

雨后看山初扫径，日斜临水更移床。门前欲种桃千树，看取花枝过短墙。